**ТЕХНИЧЕСКА СПЕЦИФИКАЦИЯ**

**за наемане на морски плавателен съд за изпълнение на задачи по проект BS-BRIDGE, финансиран по програма на ЕС Хоризонт 2020**

Институтът по Биоразнообразие и екосистемни изследвания (ИБЕИ-БАН) е партньор по проект BS-BRIDGE, финансиран по програма на ЕС Хоризонт 2020. В изпълнение на специфичните дейности по проекта – **Работен пакет 5** ‚Умни‘ наблюдения и технологии за изследване на мултистресори, стимулиращи развитието на иновации и поддържащи мониторинга**, Задача 5.1** Динамика на екосистемните услуги: Наблюдения и разбиране на процесите, **Подзадача 5.1.1** Наблюдения на мултистресори в пилотните сайтове, ИБЕИ-БАН желае да наеме морски плавателен съд и екипаж, както следва:

Плавателен съд с екипаж и размер между 10 и 13 метра, автономност мин. 12 часа и позволение за плаване извън двумилната крайбрежна зона на териториалните води на българското Черно море, и с позволение за плаване с минимум 4-ма души пасажери. Плавателният съд и екипажа следва да осигурят автономно плаване в районите между нос Емине- пристанището на гр. Бяла- нос Карабурун и устието на р. Камчия (4 дни, Северна зона на проучване) и района между пристанището на гр. Царево-Синеморец- устието на р. Резовска (4 дни, Южна зона на проучване) в акваторията от бреговата ивица до 5 морски мили отстояние от брега.

Плавателният съд следва да има следното оборудване и екипировка за плаване, водолазна работа и взимане на проби:

* Наличие на навигационна апаратура – GPS система с подробна батиметрична карта на българското крайбрежие, радиостанция, радар
* Наличие на сонар със страничен обзор
* Наличие на многолъчев ехoлот
* Наличие на площадка и водолазна стълба за спускане на водолази от борда на плавателния съд
* Наличие на система за подаване на въздух към водолази от борда на кораба (система ‚наргиле‘) с достатъчна мощност за захранване на двама водолази на дълбочина до 15 метра
* Наличие на борда на допълнителна лодка тип Зодиак с размер не по-малък от 4 м и извънбордов двигател, позволяваща достигането до плитката крайбрежна зона от екип от двама водолази и рулеви-осигурител
* Осигуряване на възможност за спускане зад борда на научна апаратура ( дъночерпатели, видео и фото техника, батометри)
* Осигуряване на 220 волта променлив ток и мощност не по-малка от 8 KW на борда за захранване на компютри и научна апаратура
* Наличие на борда на хладилник за съхранение на биологични проби
* Наличие на презпалубни кладенци с приспособления за спускане на апаратура за взимане на проби

Екипът, обслужващ плавателния съд трябва да има опит от предходни проучвания на морското дъно в българската акватория на Черно море за научни цели в последните 3 години.

Периодът за осъществяване на поръчката е между 1.06.2022 и 1.11.2022, в две части, разделени между двете зони на проучване -Северна и Южна, всяко едно от двете плавания е с продължителност 4 дни, с акостиране в пристанище в района в края на всеки ден. Начална точка на всяко от двете плавания е пристанището на град Созопол.

В ценовото предложение участникът следва да включи всички разходи, необходими за изпълнение на услугата, в това число разходи за гориво на плавателния съд за придвижване до района на изследванията и за провеждане на самите проучвания, пристанищни и други такси, разходи на екипажа на плавателния съд за участие в изследването, както и всички други разходи.

Офертите следва да съдържат точно описание на предлаганата услуга, съобразено с горната спецификация, единична цена без ДДС, ако е приложимо, обща стойност и доказателства за покриване на минималните изисквания за опит.

Получените оферти ще бъдат оценени по критерия **най-ниска цена**.